( 1 ) Plovila za preživljavanje mogu biti brodice za spašavanje ili splavi za spašavanje ili njihova kombinacija u skladu s odredbama iz pravila III/2 stavka 2.

Ako je to opravdano vrstom putovanja u zaklonjenom području i/ili povoljnim klimatskim uvjetima u području plovidbe i ako to ne odbije država članica luke, administracija države zastave može, uzimajući u obzir preporuke IMO-a iz okružnice MSC/Circ.1046, prihvatiti:

(a) otvorene dvostrane napuhavajuće splavi za spašavanje koje nisu u skladu s odjeljkom 4.2. ili 4.3. Kodeksa LSA ako te splavi u potpunosti ispunjavaju zahtjeve iz Priloga 11. Kodeksu o brzim plovilima iz 2000.; (b) splavi za spašavanje koje nisu u skladu sa zahtjevima iz stavaka 4.2.2.2.1. i 4.2.2.2.2. Kodeksa LSA o izolaciji dna splavi za spašavanje od hladnoće.

Ro-ro putnički brodovi moraju ispunjavati zahtjeve iz pravila III/5-1, kako je primjenjivo.

Jedan ili nekoliko brodskih sustava za napuštanje broda koji su u skladu s odjeljkom 6.2. Kodeksa LSA mogu biti zamjena za jednakovrijedan kapacitet splavi za spašavanje utvrđen u tablici, uključujući i njegove uređaje za spuštanje, kako je primjenjivo. ( 2 ) Ukupni kapacitet plovila za preživljavanje, uključujući dodatne splavi za spašavanje, mora biti u skladu sa zahtjevima u prethodnoj tablici, to jest 1,25N = 125 % ukupnog broja osoba (N) koje brod smije prevoziti.

Ako se neka brodica za spašavanje izgubi ili onesposobi, u preostale brodice za spašavanje mora se moći smjestiti ukupni broj osoba koje je brod ovlašten prevoziti. ( 3 ) Plovila za preživljavanje moraju, koliko je to moguće, biti ravnomjerno raspoređena s obje strane broda. Raspored, rješenja za spuštanje i kapacitet plovila za preživljavanje moraju biti takvi da se 75 % ukupnog broja osoba (N) koje brod smije prevoziti može smjestiti na bilo kojoj strani broda (ovaj zahtjev ne isključuje uporabu splavi za spašavanje kad su smještene tako da se mogu lako prebaciti s boka na bok broda na razini jedne otkrivene palube). ( 4 ) Broj brodica za spašavanje i/ili brodica za prikupljanje mora biti dovoljan da se osigura da svaka od njih, ako brod napusti ukupni broj osoba koje je brod ovlašten prevoziti, može prikupiti najviše devet splavi za spašavanje. ( 5 ) Uređaji za spuštanje brodica za prikupljanje moraju ispunjavati zahtjeve iz pravila III/10.

Ako brodica za prikupljanje ispunjava zahtjeve odjeljka 4.5. ili 4.6. Kodeksa LSA, može biti uključena u kapacitet plovila za preživljavanje naveden u prethodnoj tablici.

Brodica za spašavanje može biti prihvaćena kao brodica za prikupljanje pod uvjetom da njezini uređaji za spuštanje i podizanje ispunjavaju zahtjeve brodice za prikupljanje.

Ako je propisano opremanje ro-ro putničkog broda takvom brodicom, najmanje jedna brodica za prikupljanje mora biti brza brodica za prikupljanje u skladu sa zahtjevima iz pravila III/5-1 stavka 3.

Brod se može osloboditi od obveze nošenja brodice za prikupljanje i odredbe u fusnoti 4. ako ispunjava sve sljedeće zahtjeve:

(a) brod prevozi više od 250 putnika i pomorska uprava države zastave smatra da je postavljanje brodice za prikupljanje ili brze brodice za prikupljanje na predmetni brod fizički nemoguće; (b) brod smije ploviti samo u područjima klase C i D gdje je pomorska uprava države zastave prihvatila dokaz da postoji velika vjerojatnost da se u slučaju evakuacije na bilo kojoj točki rute sve putnike i posadu može sigurno spasiti barem: — u vremenu koje je potrebno da se spriječi hipotermija osoba u plovilima za preživljavanje koja bi bila posljedica izlaganja najgorim predviđenim uvjetima, — u vremenu koje je odgovarajuće s obzirom na uvjete okoliša i geografske karakteristike rute; — u roku od dva sata; (c) jedan radarski transponder za plovilo za preživljavanje nalazi se na svakom plovilu za preživljavanje; (d) brod je opremljen sredstvima koja omogućuju podizanje nemoćne osobe iz vode; (e) podizanje nemoćne osobe može se nadzirati sa zapovjedničkog mosta; i (f) brod ima takve manevarske sposobnosti da se može približiti osobama i podići ih u najgorim predviđenim uvjetima. ( 6 ) Najmanje jedan kolut za spašavanje sa svake strane mora biti opremljen plutajućim konopom za spašavanje čija duljina nije manja od dvostruke visine na kojoj je smješten iznad vodne linije pri najmanjem operativnom gazu broda ili 30 metara, ovisno o tome što je veće.

Dva koluta za spašavanje moraju imati samoaktivirajući dimni signal i samoaktivirajuće svjetlo te moraju imati mogućnost brzog otpuštanja sa zapovjedničkog mosta. Preostali koluti za spašavanje moraju imati samoupaljiva svjetla u skladu s odredbama iz stavka 2.1.2. Kodeksa LSA. ( 7 ) U skladu sa zahtjevima iz odjeljka 3.1. Kodeksa LSA, signalne baklje odnosno rakete moraju biti smještene na zapovjedničkom mostu ili u njegovoj blizini. ( 8 ) Napuhavajući prsluk za spašavanje mora se predvidjeti za svaku osobu koja mora obavljati zadaće u izloženim područjima na brodu. Ti napuhavajući prsluci za spašavanje mogu biti uključeni u ukupni broj prsluka za spašavanje propisanih Direktivom 2009/45/EZ. ( 9 ) Broj prsluka za spašavanje prikladnih za djecu mora iznositi najmanje 10 % broja putnika na brodu ili više ako je to potrebno kako bi se osigurao prsluk za spašavanje za svako dijete. ( 10 ) Broj prsluka za spašavanje za dojenčad mora iznositi najmanje 2,5 % broja putnika na brodu ili više ako je to potrebno kako bi se osigurao prsluk za spašavanje za svako dojenče. ( 11 ) Svi brodovi moraju imati dovoljan broj prsluka za spašavanje za osobe na straži i za uporabu na udaljenim postajama za ukrcaj u plovila za preživljavanje. Prsluci za spašavanje za osobe na straži moraju biti smješteni na mostu, u upravljačkoj prostoriji strojarnice i na svim drugim mjestima na kojima su osobe na straži. ( 12 ) Ako predviđeni prsluci za spašavanje za odrasle nisu izrađeni tako da odgovaraju osobama težine do 140 kg i s opsegom prsnog koša do 1 750 mm, na brodu mora postojati dovoljan broj odgovarajućih dodataka s pomoću kojih se ti prsluci mogu pričvrstiti na te osobe. ( 13 ) Na svim putničkim brodovima svaki prsluk za spašavanje mora biti opremljen svjetlom u skladu sa zahtjevima iz stavka 2.2.3. Kodeksa LSA.